Obec Vinohrady nad Váhom na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších predpisov a podľa § 7 ods. 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov 

vydáva
Návrh 
VŠEOBECNÉ ZÁVÄZNÉ NARIADENIE

č. 3/2020
 
O POSKYTOVANÍ  DOTÁCIÍ Z ROZPOČTU OBCE VINOHRADY NAD VÁHOM

Článok 1
Úvodné ustanovenia

§ 1
Účel

Týmto všeobecne záväzným nariadením (ďalej len „VZN“) sa stanovujú podmienky pre poskytovanie dotácií právnickým osobám a fyzickým osobám - podnikateľom pôsobiacim na území obce Vinohrady nad Váhom. VZN upravuje aj postup predkladania žiadostí o poskytnutie dotácií, postup ich posudzovania a overovania zo strany oprávnených orgánov, schvaľovanie dotácií, pravidlá zúčtovania dotácií.

§ 2
Predmet

Predmetom tohto VZN je poskytovanie dotácií právnickým osobám a fyzickým osobám - podnikateľom, ktoré majú sídlo alebo trvalý pobyt na území obce Vinohrady nad Váhom alebo ktoré pôsobia, vykonávajú činnosť na území obce Vinohrady nad Váhom alebo poskytujú služby obyvateľom obce Vinohrady nad Váhom a to na podporu verejnoprospešných účelov, všeobecne prospešných služieb, na podporu podnikania a zamestnanosti; musia mať pridelené vlastné identifikačné číslo (IČO).

Článok 2
Všeobecné ustanovenia

§ 3
Zdroje dotácií a ich tvorba
1.	Finančné prostriedky určené na dotácie v zmysle tohto VZN sa vytvárajú v procese hospodárenia obce z vlastných príjmov obce.
2. Celkový objem finančných prostriedkov určených v príslušnom kalendárnom roku na poskytovanie dotácií (bez určenia konkrétneho subjektu a účelu ich použitia) schvaľuje obecné zastupiteľstvo pri schvaľovaní rozpočtu obce na príslušný kalendárny rok. 
3. Pridelenie konkrétnej výšky dotácie priamo konkrétnemu subjektu na konkrétnu akciu    schvaľuje:
a) obecné zastupiteľstvo
     - v čiastke nad 150 eur 
b) starosta obce 
     - v čiastke do 150 eur (vrátane).
4.	Dotácie podliehajú ročnému zúčtovaniu s rozpočtom obce a ich poskytnutím nemožno zvýšiť celkový dlh obce.

§ 4
Podmienky poskytnutia dotácie

1.	Obec Vinohrady nad Váhom poskytuje dotáciu na všeobecne prospešné služby, na verejnoprospešné účely a na podporu podnikania a zamestnanosti na základe tohto VZN.
2.  Všeobecne prospešnými službami sa na účely tohto VZN rozumie najmä:
•	 poskytovanie zdravotnej starostlivosti,
•	poskytovanie sociálnej pomoci a humanitárna starostlivosť,
•	tvorba, rozvoj, ochrana, obnova a prezentácia duchovných a kultúrnych hodnôt,
•	ochrana ľudských práv a základných slobôd,
•	vzdelávanie, výchova a rozvoj telesnej kultúry a športu,
•	výskum, vývoj, vedecko-technické služby a informačné služby,
•	tvorba a ochrana životného prostredia a ochrana zdravia obyvateľstva,
•	služby na podporu regionálneho rozvoja a zamestnanosti,
•	zabezpečovanie bývania, správy, údržby a obnovy bytového fondu,

3.  Všeobecne prospešnými účelmi sa na účely tohto VZN rozumie najmä: 

•	rozvoj a ochrana duchovných a kultúrnych hodnôt,
•	realizácia a ochrana ľudských práv alebo iných humanitných cieľov,
•	ochrana a tvorba životného prostredia,
•	zachovanie prírodných hodnôt,
•	ochrana zdravia,
•	ochrana práv detí a mládeže,
•	rozvoj vedy, vzdelávania, telovýchovy,
•	plnenie určenej individuálne humanitnej pomoci pre jednotlivca alebo skupinu osôb, ktoré sa ocitli v ohrození života alebo potrebujú naliehavú pomoc pri postihnutí živelnou pohromou.

4.	Obec Vinohrady nad Váhom smeruje poskytnuté dotácie najmä do týchto oblastí:
•	  záujmová umelecká činnosť,
•	kultúrne aktivity,
•	telovýchova a šport,
•	reprezentácia obce,
•	rozvoj školstva a vzdelávania,
•	charita,
•	zdravotníctvo a pomoc zdravotne postihnutým občanom,
•	protidrogová prevencia,
•	ekológia a životné prostredie,
•	rozvoj dobrovoľníckej činnosti občanom, osobitne mládeže. 

5.	Dotáciu možno poskytnúť po splnení podmienok podľa tohto VZN žiadateľom uvedeným v § 2 článku 1 tohto VZN.

6.	Dotáciu možno poskytnúť v príslušnom roku tomu istému žiadateľovi i opakovane.

7.	Poskytnutie schválenej dotácie môže poskytovateľ rozdeliť aj na časti.

8.	Súčet poskytnutých dotácií jednému žiadateľovi v jednom kalendárnom roku starostom obce nemôže byť vyšší, ako je uvedené v bode 3 písm. b) § 3 článku 2 tohto VZN.

9.	Na poskytnutie dotácie nie je právny nárok. 

10.	Žiadateľ musí mať ku dňu podania žiadosti o poskytnutie dotácie vysporiadané všetky záväzky voči obci Vinohrady nad Váhom a organizáciám, ktorých zriaďovateľom a zakladateľom je obec Vinohrady nad Váhom.

11.  Dotácia sa neposkytuje žiadateľovi, ktorý:
a) v predchádzajúcom roku nepredložil vyúčtovanie dotácie v súlade s týmto VZN,
b) v predchádzajúcom roku nedodržal zmluvné podmienky o poskytnutí dotácie.

12.  Dotácia sa ďalej neposkytuje žiadateľovi, voči ktorému
a)	 je právoplatne uložený trest zákazu prijímať dotácie alebo subvencie alebo trest
         zákazu prijímať pomoc a podporu poskytovanú z fondov Európskej únie,
b)	 je vedené konkurzné a reštrukturalizačné konanie,
c)	 je v úpadku alebo v likvidácii.

13. V čase mimoriadnej situácie, núdzového stavu alebo výnimočného stavu vyhláseného v zmysle platných právnych predpisov1) a teda v období, kedy prijímateľ dotácie nemôže vykonávať činnosti, na ktoré mu bola dotácia schválená (poskytnutá), je obec Vinohrady nad Váhom oprávnená za toto obdobie pomerne znížiť schválenú (poskytnutú) dotáciu. Krátenie dotácie schvaľuje obecné zastupiteľstvo na zasadnutí obecného zastupiteľstva. Následne Obecný úrad Vinohrady nad Váhom vyzve prijímateľa dotácie na vrátenie jej pomernej časti.  

§ 5
Postup pri poskytnutí dotácie
1. Dotácia sa poskytuje na základe písomnej žiadosti vo forme projektu. Vzor žiadosti je uvedený v prílohe č. 1 tohto VZN.
2.  Žiadosť o dotáciu (projekt) musí obsahovať najmä:
a)	oblasť, do ktorej je žiadosť o dotáciu nasmerovaná,
b)	identifikačné údaje o žiadateľovi
   (u fyzických osôb podnikateľov: meno, priezvisko a adresu trvalého pobytu, rodné číslo, číslo OP a IČO,
   - u právnických osôb: názov a sídlo organizácie, údaje o zápise v obchodnom alebo inom registri, IČO),
c)  meno, priezvisko a titul štatutárneho zástupcu žiadateľa, resp. zodpovednej osoby  združenia, 
d)	právnu formu,
e)	názov projektu,
f)	miesto a predpokladaný dátum realizácie projektu (od – do),
g)	bankové spojenie žiadateľa,
h)	rozpočet podujatia obsahujúci rozpočet predpokladaných príjmov a výdavkov,
i)	požadovanú výšku od obce,
j)	stručnú charakteristiku projektu,
k)	vyhlásenie žiadateľa, že nemá záväzky voči obci a organizáciám zriadených obcou (na daniach, poplatkoch, prípadné iné peňažné dlhy) a o tom, že v čase podania žiadosti nie je v úpadku,  v konkurze, v reštrukturalizácii, v likvidácií a nemá právoplatne uložený trest zákazu prijímať dotácie alebo subvencie alebo trest zákazu prijímať pomoc a podporu poskytovanú z fondov Európskej únie. 
l)	rozsah vlastných zdrojov žiadateľa,
m)	podpis štatutárneho zástupcu žiadateľa alebo osoby oprávnenej konať za žiadateľa,  pečiatku (ak ju žiadateľ má), 
n)	ďalšie skutočnosti určené obecným zastupiteľstvom,

3.	Obecný úrad vo Vinohradoch nad Váhom po schválení rozpočtu obce Vinohrady nad Váhom na príslušný kalendárny rok, spravidla v januári príslušného roku, zverejní v zmysle tohto VZN spôsobom v obci obvyklým (úradná tabuľa, webové sídlo), výzvu na predloženie žiadostí o získanie dotácií s uvedením stanovených kritérií. 

4.	Žiadosti sa podávajú do podateľne Obecného úradu Vinohrady nad Váhom alebo poštou na adresu Obecného úradu Vinohrady nad Váhom. 

5.	Obecný úrad vo Vinohradoch nad Váhom po uplynutí termínu stanoveného na podávanie žiadostí, predloží podané žiadosti o poskytnutie dotácie, ktoré spĺňajú náležitosti v zmysle tohto VZN, na posúdenie na zasadnutie obecného zastupiteľstva. Žiadosti, ktoré nebudú spĺňať náležitosti v zmysle tohto VZN nebudú predložené na rokovanie obecného zastupiteľstva a Obecný úrad Vinohrady nad Váhom túto skutočnosť písomne oznámi žiadateľovi. 

6.	Obecné zastupiteľstvo posúdi žiadosti (projekty) o poskytnutie dotácie a odporučí pridelenie výšky dotácií v rámci schváleného rozpočtu a v zmysle § 5 čl. 2 tohto VZN. Žiadateľ o dotáciu  bude prizvaný na rokovanie obecného zastupiteľstva.

7.	Po schválení starostom obce resp. obecným zastupiteľstvom spracuje Obecný úrad vo Vinohradoch nad Váhom zmluvu medzi subjektom predkladajúcim žiadosť o dotáciu a obcou Vinohrady nad Váhom.

8.	Zmluva  musí  obsahovať najmä:
a)	označenie a identifikačné údaje zmluvných strán,
b)	výšku, predmet a účel použitia poskytnutej dotácie,
c)	právo obce Vinohrady nad Váhom vykonať kontrolu zákonnosti, hospodárnosti, účelovosti a efektívnosti použitia dotácie prostredníctvom hlavného kontrolóra obce,
d)	zákaz použitia poskytnutej dotácie na:
-	alkohol a tabakové výrobky,
-	pohostenie, okrem občerstvenia, ktoré je súčasťou projektu,
e)	povinnosť prijímateľa dotácie postupovať v súlade so zákonom č. 343/2015 Z. z. o verejnom obstarávaní a o zmene a doplnení zákonov v znení neskorších predpisov, ak mu takúto povinnosť zákon ukladá,
f)	povinnosť prijímateľa zúčtovať dotáciu,
g)	povinnosť prijímateľa vrátiť obci Vinohrady nad Váhom nepoužitú dotáciu a dotáciu použitú v rozpore s predmetom a účelom, na ktorý bola poskytnutá, 
h)	sankcie za porušenie finančnej disciplíny v zmysle § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
i)	dátum vyhotovenia a podpisy účastníkov zmluvy.

9.	Na základe tejto zmluvy zabezpečí Obecný úrad vo Vinohradoch nad Váhom prevod finančne čiastky na účet žiadateľa.  

§ 6 
Východiská pre spracovanie kritérií na posudzovanie projektov

1.	Záujmová umelecká činnosť a kultúrne aktivity

a)	história a tradícia záujmovo - umeleckej skupiny alebo jednotlivca
b)	dosiahnuté výsledky ich činnosť
c)	význam a rozsah podujatí, ktorými napĺňajú kultúru v obci, v regióne i nad jeho rámec
d)	 možnosť využitia pre rozvoj kultúrnych aktivít v obci
e)	 netradičná forma a predpokladaný prínos aktivity
f)	 príspevok na údržbu kultúrnych pamiatok v obci  (kostol, kaplnka)
g)	ochranu, obnovu a prezentáciu duchovných a kultúrnych hodnô

2. Telovýchova a šport
a)	stav a charakter členskej základne
b)	výkonnostná úroveň a dosiahnuté výsledky
c)	spolupráca s obcou Vinohrady nad Váhom pri zabezpečovaní rozvoja telovýchovy a športu na území obce Vinohrady nad Váhom
d)	predpokladaný prínos a forma uskutočnenia projektu
e)	rozvíjanie a skvalitnenie tradičných telovýchovno - športových podujatí na území obce
Vinohrady nad Váhom	
3. Reprezentácia obce

a)	výkonnostná úroveň a dosiahnuté výsledky
b)	zapájanie sa do kultúrnych, športových a spoločenských aktivít obce
c)	sociálna situácia žiadateľa

4. Deti a mládež
a)	celkové výsledky činnosti detskej, alebo mládežníckej organizácie, resp. zoskupenia (počet členov, doba existencie, intenzita aktivít ...)
b)	rozsah činnosti (sféry pôsobenia, koho združujú – vekové, sociálne skupiny..., aké druhy činnosti vykonávajú ...)
c)	zapájanie sa do kultúrnych, športových a spoločenských aktivít obce (pasívne – účasťou, aktívne – organizátorskou prácou )
d)	objektívna možnosť získania prostriedkov z iných zdrojov, resp. z vlastnej činnosti

5.  Rozvoj školstva a vzdelávania
a)	   realizácia netradičnej aktivity
b)	závažnosť, resp. dôležitosť podujatia zameraného na obsah činnosti, rozsah pôsobnosti, resp. tradície inštitúcie
c)	nevyhnutnosť realizácie projektu zameraného na skvalitnenie výuky a vzdelávania
d)	predpokladaný prínos uskutočnenia projektu
      
6.  Charita
a)	zameranie na podporu aktivít orientovaných na humanitárnu a charitatívnu činnosť voči obyvateľom obce
b)	zvlášť zdôvodnená žiadosť na podporu aktivít humanitárneho charakteru presahujúca rámec obce Vinohrady nad Váhom
c)	priame humanitárne a charitatívne aktivity obce Vinohrady nad Váhom v domovoch dôchodcov a pod. 
d)	podpora vytvárania podmienok pre rozvoj kultúrnych, telovýchovno – športových a
e)	turistických aktivít detí bez rodín a detí zo sociálne odkázaných rodín

7.  Zdravotníctvo a zdravotne postihnutí

a)	podpora aktivít zdravotne postihnutých občanov ako doplnkových foriem ich liečenia, pracovného a spoločenského uplatnenia, najmä sezónneho, či víkendového charakteru
b)	podpora aktivít zameraných na upevňovanie vzťahov v rodinách zdravotne postihnutých a  medzi rodinami navzájom
c)	podpora vytvárania zdravého náhradného rodinného zázemia, hlavne u detí bez rodičov
d)	podpora vytvárania podmienok pre rozvoj kultúrnych a telovýchovno – športových aktivít zdravotne postihnutých

 8. Protidrogová prevencia
a)	vytváranie podmienok pre rozvoj kultúrnych a športových aktivít pre deti a mládež 
b)	podpora aktivít zameraných na doplnkové formy doliečenia, spoločenského uplatnenia 
príp. zamestnávania

9.	Ekológia a životné prostredie

a)	zlepšovanie životného prostredia v obci Vinohrady nad Váhom
b)	ochrana prírody a prírodných hodnôt vo Vinohradoch nad Váhom
c)	podpora aktivít občanov a združení v oblasti skrášľovania životného prostredia
d)	 podpora vzdelávacích aktivít v oblasti životného prostredia
e)	 podpora spracovania projektov na ochranu životného prostredia v obci Vinohrady nad
            Váhom 

§ 7
Zúčtovanie dotácií

1.	Dotácie podliehajú ročnému zúčtovaniu s rozpočtom obce Vinohrady nad Váhom.

2.	Žiadateľ (príjemca), ktorému bola poskytnutá dotácia je povinný použiť poskytnutú dotáciu iba v rámci kalendárneho roka, v ktorom bola poskytnutá.  

3.  Zúčtovanie dotácie je potrebné predložiť na predpísanom tlačive podľa vzoru tohto VZN
(vzor príloha č. 2).

4.	Príjemca, ktorému bola poskytnutá dotácia je povinný predložiť zúčtovanie dotácie                do 15. 12. príslušného roka, na ktorý bola mu bola dotácia poskytnutá na predpísanom tlačive spolu s prílohami do podateľne Obecného úradu Vinohrady nad Váhom, alebo poštou na adresu Obecného úradu Vinohrady nad Váhom.  

5.	V zúčtovaní príjemca dotácie uvedenie skutočné príjmy a výdavky na dotovanú akciu a ich porovnanie s poskytnutou dotáciou. Súčasťou zúčtovania dotácie musia byť fotokópie účtovných dokladov preukazujúcich použitie dotácie na schválený účel, výpisy z bankového účtu, pokladničné doklady, faktúry a pod.  

6.	Nevyčerpané finančné prostriedky alebo finančné prostriedky, ktoré žiadateľ použije v rozpore s týmto VZN alebo dohodou (zmluvou), musí vrátiť na účet obce, z ktorého boli poskytnuté a to najneskôr  do 31. 12. príslušného roka.

7.	V prípade, že príjemca dotácie podľa tohto VZN poruší finančnú disciplínu, obec uplatní voči nemu postup v súlade s § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 

§ 8
Kontrola použitia dotácie

1.	Použitie, účelnosť, efektívnosť a hospodárnosť využitia poskytnutej dotácie kontroluje  hlavný kontrolór obce Vinohrady nad Váhom.
Článok 3

§ 9
Záverečné a zrušovacie ustanovenia

1.	Obecné zastupiteľstvo obce Vinohrady nad Váhom sa na tomto VZN uznieslo dňa 23.júna 2020  uznesením č. 24/2020. 

2.	 VZN nadobúda účinnosť dňa 11. júla 2020

3.	Dňom účinnosti tohto VZN sa ruší Všeobecne záväzné nariadenie č. 1/2011 o podmienkach a postupe pri poskytovaní dotácií a návratných finančných výpomocí z rozpočtu obce Vinohrady nad Váhom v znení Dodatku č. 1/2014.  

         

                                                                                   Ing. Eva Hanusová, v.r. 
                                                                                              starostka

1)ústavný zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov, zákon č. 387/2002 Z. z. o riadení štátu v krízových situáciách mimo času vojny a vojnového stavu mimo času vojny a vojnového stavu v znení neskorších predpisov, zákon    č. 42/1994 Z. z. o civilnej ochrane obyvateľstva v znení neskorších predpisov